CELEX: 32019D0683
Language: el
Date: 2019-04-09 00:00:00
Title: Απόφαση (ΕΕ) 2019/683 του Συμβουλίου, της 9ης Απριλίου 2019, με την οποία εξουσιοδοτούνται τα κράτη μέλη να προσχωρήσουν, προς το συμφέρον της Ευρωπαϊκής Ένωσης, στη σύμβαση του Συμβουλίου της Ευρώπης σχετικά με μια ολοκληρωμένη προσέγγιση για την ασφάλεια, την προστασία και την παροχή υπηρεσιών σε ποδοσφαιρικούς αγώνες και άλλες αθλητικές διοργανώσεις (ΣΣΣΕ αριθ. 218)

2.5.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 115/9
               
            
         ΑΠΟΦΑΣΗ (ΕΕ) 2019/683 ΤΟΥ ΣΥΜΒΟΥΛΙΟΥ
         της 9ης Απριλίου 2019
         με την οποία εξουσιοδοτούνται τα κράτη μέλη να προσχωρήσουν, προς το συμφέρον της Ευρωπαϊκής Ένωσης, στη σύμβαση του Συμβουλίου της Ευρώπης σχετικά με μια ολοκληρωμένη προσέγγιση για την ασφάλεια, την προστασία και την παροχή υπηρεσιών σε ποδοσφαιρικούς αγώνες και άλλες αθλητικές διοργανώσεις (ΣΣΣΕ αριθ. 218)
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 87 παράγραφος 1, σε συνδυασμό με το άρθρο 218 παράγραφος 6 δεύτερο εδάφιο στοιχείο α) σημείο v) και το άρθρο 218,
         Έχοντας υπόψη την πρόταση της Ευρωπαϊκής Επιτροπής,
         Έχοντας υπόψη την έγκριση του Ευρωπαϊκού Κοινοβουλίου (1),
         Εκτιμώντας τα ακόλουθα:
         
                     (1)
                  
                  
                     Η σύμβαση του Συμβουλίου της Ευρώπης σχετικά με μια ολοκληρωμένη προσέγγιση για την ασφάλεια, την προστασία και την παροχή υπηρεσιών σε ποδοσφαιρικούς αγώνες και άλλες αθλητικές διοργανώσεις, («η σύμβαση») εγκρίθηκε στο Saint-Denis στις 3 Ιουλίου 2016 και άνοιξε προς υπογραφή και κύρωση.
                  
               
                     (2)
                  
                  
                     Η σύμβαση αποσκοπεί στην παροχή προστατευμένου, ασφαλούς και φιλικού περιβάλλοντος στο πλαίσιο ποδοσφαιρικών αγώνων και άλλων αθλητικών διοργανώσεων.
                  
               
                     (3)
                  
                  
                     Το άρθρο 11 παράγραφοι 2, 3 και 4 της σύμβασης, που αφορά τα εθνικά γραφεία πληροφοριών ποδοσφαίρου, ενδέχεται να επηρεάσουν τους κοινούς κανόνες ή να μεταβάλουν την εμβέλειά τους κατά την έννοια του άρθρου 3 παράγραφος 2 της Συνθήκης για τη λειτουργία της Ευρωπαϊκής Ένωσης (ΣΛΕΕ), δεδομένου ότι οι εν λόγω διατάξεις συμπίπτουν με ορισμένες υποχρεώσεις που περιέχονται στην απόφαση 2002/348/ΔΕΥ του Συμβουλίου (2).
                  
               
                     (4)
                  
                  
                     Είναι σημαντικό η Ένωση να στηρίξει τη σύμβαση για την καταπολέμηση της βίας με αφορμή αθλητικές εκδηλώσεις· η στήριξη αυτή αναμένεται να λειτουργήσει συμπληρωματικά ως προς τις προσπάθειες που έχουν ήδη καταβληθεί στον εν λόγω τομέα μέσω της στήριξης έργων στο πλαίσιο του κεφαλαίου «Αθλητισμός» του προγράμματος Erasmus+, όπως καθορίστηκε με τον κανονισμό (ΕΕ) αριθ. 1288/2013 του Ευρωπαϊκού Κοινοβουλίου και του Συμβουλίου (3).
                  
               
                     (5)
                  
                  
                     Η Ένωση δεν δύναται να καταστεί μέλος στη σύμβαση, συμβαλλόμενα μέρη της οποίας μπορούν να είναι μόνον μεμονωμένα κράτη.
                  
               
                     (6)
                  
                  
                     Τα κράτη μέλη θα πρέπει, συνεπώς, να εξουσιοδοτηθούν να υπογράψουν και να κυρώσουν τη σύμβαση, ενεργώντας από κοινού προς το συμφέρον της Ένωσης, όσον αφορά τα τμήματα της σύμβασης που εμπίπτουν στην αποκλειστική αρμοδιότητα της Ένωσης.
                  
               
                     (7)
                  
                  
                     Το Ηνωμένο Βασίλειο και η Ιρλανδία δεσμεύονται από την απόφαση 2002/348/ΔΕΥ και, συνεπώς, συμμετέχουν στην έκδοση της παρούσας απόφασης.
                  
               
                     (8)
                  
                  
                     Σύμφωνα με τα άρθρα 1 και 2 του πρωτοκόλλου 22 σχετικά με τη θέση της Δανίας, που προσαρτάται στη Συνθήκη για την Ευρωπαϊκή Ένωση και στη ΣΛΕΕ, η Δανία δεν συμμετέχει στην έκδοση της παρούσας απόφασης ούτε δεσμεύεται από αυτή ούτε υπόκειται στην εφαρμογή της,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Τα κράτη μέλη εξουσιοδοτούνται να προσχωρήσουν στη σύμβαση του Συμβουλίου της Ευρώπης σχετικά με μια ολοκληρωμένη προσέγγιση για την ασφάλεια, την προστασία και την παροχή υπηρεσιών σε ποδοσφαιρικούς αγώνες και άλλες αθλητικές διοργανώσεις (ΣΣΣΕ αριθ. 218) όσον αφορά το άρθρο 11 παράγραφος 2, 3 και 4.
         
         
            Άρθρο 2
            Η παρούσα απόφαση απευθύνεται στα κράτη μέλη.
         
         
            Λουξεμβούργο, 9 Απριλίου 2019.
            
               
                  Για το Συμβούλιο
               
               
                  Ο Πρόεδρος
               
               G. CIAMBA
            
         
         
            (1)  Έγκριση της 12ης Μαρτίου 2019 (δεν δημοσιεύθηκε ακόμα στην Επίσημη Εφημερίδα).]
         
            (2)  Απόφαση 2002/348/ΔΕΥ του Συμβουλίου, της 25ης Απριλίου 2002, σχετικά με την ασφάλεια κατά τη διεξαγωγή ποδοσφαιρικών αγώνων με διεθνή διάσταση (ΕΕ L 121 της 8.5.2002, σ. 1).
         
            (3)  Κανονισμός (ΕΕ) αριθ. 1288/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, για τη θέσπιση του προγράμματος «Erasmus+»: το πρόγραμμα της Ένωσης για την εκπαίδευση, την κατάρτιση, τη νεολαία και τον αθλητισμό και για την κατάργηση των αποφάσεων αριθ. 1719/2006/ΕΚ, αριθ. 1720/2006/ΕΚ και αριθ. 1298/2008/ΕΚ (ΕΕ L 347 της 20.12.2013, σ. 50).